ແມ່ຍິງໄວຊະລາຄົນນຶ່ງ ຕາຍໄປໄດ້ 8 ປີແລ້ວ ຈຶ່ງມີຄົນພົບເຫັນສົບຢູ່ບ້ານ
ຕໍາຫລວດອອສເຕຣເລຍ ພົບເຫັນຊາກກະດູກ ຂອງແມ່ຍິງຄົນນຶ່ງ ທີ່ຫາຍໂຕໄປຕັ້ງແຕ່ ປີ 2003.
ຕໍາຫລວດອອສເຕຣເລຍໄດ້ຄົ້ນພົບຊາກກະດູກຂອງແມ່ຍິງໄວຊະລາຄົນນຶ່ງທີ່ປາກົດວ່າໄດ້ ເສຍຊີວິດໄປຢູ່ໃນເຮືອນຂອງລາວເອງໃນເວລາດົນເຖິງ 8 ປີຜ່ານມາແລ້ວ ທ່ານ Zoran Dzevlan ຜູ້ຮັກສາການຫົວໜ້າຕໍາຫລວດຂອງອອສເຕຣເລຍກ່າວໃນວັນພຸດ ມື້ນີ້ວ່າ ໄດ້ມີການເຂົ້າກວດຄົ້ນໃນເຮືອນຂອງແມ່ຍິງວັຍຊະລາຄົນນີ້ ຫລັງຈາກຕໍາຫລວດໄດ້ ຮັບໂທລະສັບຈາກນ້ອງໄພ້ຂອງແມ່ຍິງຄົນນີ້ ຊຶ່ງທ່ານກ່າວຕໍ່ໄປວ່າ ແມ່ຍິງ 2 ຄົນນີ້ບໍ່ໄດ້ໂອ້ ລົມກັນມາຕັ້ງແຕ່ເກີດຜິດຖຽງກັນໃນປີ 2003 ນັ້ນ ທ່ານ Dzevlan ກ່າວວ່າ ບໍ່ມີຜູ້ໃດຢູ່ໃນຄຸ້ມນັ້ນເຂົ້າໄປຖາມຫາແມ່ຍິງຄົນນີ້ ຊຶ່ງຈະມີອາຍຸ 87 ປີໃນເດືອນໜ້ານີ້ຖ້າລາວຍັງບໍ່ທັນເສຍຊີວິດເທື່ອນັ້ນ ຫ້ອງການປະຊາສົງເຄາະຂອງ ລັດຖະບານກໍໄດ້ສືບຕໍ່ສົ່ງເງິນເຂົ້າໄປຝາກໄວ້ໃນບັນຊີຂອງນາງຢູ່ຕໍ່ມາ ຊຶ່ງບັນຊີເງິນຂອງ ນາງກໍຍັງບໍ່ມີໃຜແຕະຕ້ອງເທື່ອ ໃນໄລຍະຫລາຍປີຜ່ານມາ ພວກນໍ້າໄຟຂອງເຮືອນຫລັງນີ້ກໍໄດ້ຖືກຕັດ ແລະໜັງສືທີ່ສົ່ງມາ ຫານາງກໍໄດ້ສົ່ງໄປຍັງທີ່ຢູ່ບ່ອນອື່ນ ທ່ານ Dzevlan ກ່າວວ່າ ເຫດການດັ່ງກ່າວນີ້ໄດ້ເປັນສິ່ງຕັກເຕືອນພວກຊາວບ້ານຊາວ ເມືອງຄວນຈະຕິດຕາມເບິ່ງເພື່ອນບ້ານໃກ້ຄຽງຂອງຕົນ ໂດຍສະເພາະພວກໄວຊະລານັ້ນ